Drie mense verskeur toe honde oor heining springArgieffoto: @WCHEMS/Twitter Die polisie in Jeffreysbaai in die Oos-Kaap ondersoek ŉ voorval waartydens ŉ 67-jarige vrou en twee mense wat haar te hulp gesnel het deur twee aggressiewe honde verskeur is. Die vrou se eie hond is ook tydens die aanval deur die ander twee honde doodgebyt. Sers. Majola Nkohli, woordvoerder van die polisie, sê die voorval het Maandag omstreeks 11:00 in Kabeljauwsweg gebeur. Volgens Nkohli het die vrou met haar hond in die straat gestap toe twee Amerikaanse veghonde (pitbulls) oor die heining van een van die huise in die straat gespring en haar bestorm het. Twee mense het gesien wat gebeur en probeer om die vrou te help, maar is ook erg deur die honde gebyt. Volgens Nkohli kon hulle daarin slaag om die honde af te weer en beamptes van die Dierebeskermingsvereniging (DBV) is ontbied om die aggressiewe honde van die toneel te verwyder. “Die drie beseerdes is na ŉ hospitaal gehaas vir behandeling. Die vrou se hond is ongelukkig op die toneel dood.” Nkohli het gesê ŉ saak van die oortreding van die Wysigingswet op Diere-aangeleenthede word ondersoek. Dit is nie bekend of die twee honde van kant gemaak is ná die voorval nie.